

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2022 година***

***С к о п ј е***

***ЗАПИСНИК***

***од Сто и шеснаесеттата седница на Управниот одбор на***

***Фондот за здравствено осигурување на Република Северна Македонија,***

*одржана на 14 април 2022 година со почеток во 14.00 часот*

*во просториите на Фондот*

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р Арбен Љабеништа, претставник од Министерството за здравство – заменик на претседателот;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *проф. д-р Јадранка Дабовиќ Анастасовска, претставник на осигурениците   – член;*
* *д-р Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член;*

***Присутни од ФЗОРСМ:***

* *д-р Игор Неловски, советник на директорот на ФЗОРСМ, (учествуваше во работата по точката 6 од дневниот ред);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот Дејан Николовски. Извести дека од оваа седница член на Управниот одбор како претставник од Лекарската, Фармацевтската и Стоматолошката комора на Македонија е дипл. фарм. спец. Маја Ковачева, по што и посака успешна работа. Потоа утврди дека се присутни сите седум членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

1. *Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2022 година;*
2. *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2022 година;*

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година;

# Предлог за донесување на Одлука за изменување и дополнување на Одлуката за утврдување на висината на учеството на осигурените лица во вкупните трошоци на здравствените услуги и лековите;

# Предлог за донесување на Одлука за склучување на договор за издавање на ортопедски и други помагала и Одлука за склучување на анекс на договор за издавање на ортопедски и други помагала;

# Предлог за донесување на Правилник за изменување на Правилникот за критериумите за склучување договори и за начинот на плаќање на здравствените услуги на здравствените установи кои вршат болничка здравствена заштита;

# Разно.

*Потоа, со оглед на отсуството на директорите на Фондот, укажа дека Управниот одбор еднаш веќе констатираше дека нема да работи без присуство барем на еден од директорите, на кои им се упатуваат и покани за седниците и чие присуство е неопходно за да даваат информации и да ги изнесуваат ставовите на институцијата за прашањата што се расправаат. Наведе дека лично ќе зборува со директорите и ќе им укаже на тоа. Потоа праша дали има и други предлози.*

*Пред изјаснувањето за дневниот ред, Јадранка Дабовиќ Анастасовска укажа дека не е доставен за усвојување записникот од претходната седница, што не е во согласност со Деловникот за работата на Управниот одбор, а потоа наведе и дека имајќи ги во вид деловничките одредби, ќе се воздржи од гласање по предлозите за кои работните материјали не биле доставени на Управниот одбор во роковите утврдени со деловникот.*

*По ова, бидејќи други предлози за разгледување на седницата не беа дадени, Управниот одбор за Сто и шеснаесеттата седница едногласно го утврди следниот*

***Д Н Е В Е Н Р Е Д***

1. *Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2022 година;*
2. *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2022 година;*

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година;

# Предлог за донесување на Одлука за изменување и дополнување на Одлуката за утврдување на висината на учеството на осигурените лица во вкупните трошоци на здравствените услуги и лековите;

# Предлог за донесување на Одлука за склучување на договор за издавање на ортопедски и други помагала и Одлука за склучување на анекс на договор за издавање на ортопедски и други помагала;

# Предлог за донесување на Правилник за изменување на Правилникот за критериумите за склучување договори и за начинот на плаќање на здравствените услуги на здравствените установи кои вршат болничка здравствена заштита;

# Разно.

*Потоа се пристапи кон разгледување на точките на дневниот ред.*

***ТОЧКА 1 -*** *Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2022 година*

*На почетокот на дискусијата, Јадранка Дабовиќ Анастасовска укажа дека во работниот материјал се наведени имињата на лицата кои се на специјализација во здравствените установи на кои се однесува предлогот како и нивните телефонски броеви. Наведе дека тоа би требало да се избегнува зашто претставува непотребно изнесување на лични податоци.*

*И останатите членови на Управниот одбор се согласија со укажувањето, по што едногласно се донесе*

***Заклучок:*** *Стручната служба на Фондот да провери дали е дозволено и дали има потреба од внесување на личните податоци на лицата кои се на специјализација во работните материјали за Управниот одбор. Во согласност со резултатите од проверката, работните материјали да не содржат лични податоци кога тоа не е дозволено и не е неопходно.*

*Потоа, во врска со предлогот за изменување на договорниот надоместок на јавните здравствени установи, кој се однесува и на плаќање за лекари кои се наоѓаат на специјализација, Тања Дејаноска наведе дека е спорно дали Фондот треба да плаќа за нив. Укажа дека Фондот склучува договори за добивање на здравствени услуги за осигурените лица а услугите ги даваат докторите специјалисти, односно професори кои работат во соодветните установи. Спорно е дали дополнителното плаќање за работата на специјализантите треба да биде на товар на Фондот или можеби тоа треба да биде на товар на Министерството за здравство.*

*Потоа дискутираа и останатите членови на Управниот одбор. Од дискусијата произлезе дека расчистувањето на дилемата изнесена од Тања Дејаноска е предуслов за одлучување за предлогот, поради што Управниот одбор едногласно одлучи точката 1 да се симне од дневниот ред. Истовремено едногласно се донесе и*

***Заклучок:*** *Фондот да подготви информација за основаноста за плаќање средства за специјализантите од страна на Фондот. По изготвување и доставување на информацијата до Управниот одбор, точката повторно да се стави на дневен ред, односно да се испрати за изјаснување на седница без одржување состанок.*

# **ТОЧКА 2** - Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2022 година

*Во рамките на втората точка на дневниот ред, по куса дискусија во која се констатира дека предлогот се однесува на утврдување на висината на договорниот надоместок за здравствени установи со кои Фондот склучил договори, Управниот одбор едногласно донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2022 година***

*со која се утврди висината на договорниот надоместок за две здравствени установи од областа на оториноларингологијата со кои Фондот склучил договор.*

***ТОЧКА 3 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година*

*Во рамките на третата точка на дневниот ред, Управниот одбор без дискусија, врз основа на предлозите содржани во работните материјали за седницата, едногласно донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година***

*со која се утврдија, односно изменија поради промени во бројот на тимови, договорните надоместоци на тринаесет здравствени установи од областа на специјалистичко – консултативната стоматолошка здравствена заштита.*

***ТОЧКА 4 -*** *Предлог за донесување на Одлука за изменување и дополнување на Одлуката за утврдување на висината на учеството на осигурените лица во вкупните трошоци на здравствените услуги и лековите*

*Во рамките на четвртата точка на дневниот ред, Управниот одбор, по куса дискусија, врз основа на предлогот содржан во работните материјали за седницата, едногласно донесе*

***Одлука***

***за изменување и дополнување на Одлуката за утврдување на висината на учеството на осигурените лица во вкупните трошоци на здравствените услуги и лековите***

*со која се утврди висината на учеството за услугата перитонеална дијализа, односно таа се вклучи во одлуката покрај останатите видови на хемодијализни третмани (хемодијализа и хемодијафилтрација).*

***ТОЧКА 5 -*** *Предлог за донесување на Одлука за склучување на договор за издавање на ортопедски и други помагала и Одлука за склучување на анекс на договор за издавање на ортопедски и други помагала*

*Во рамките на петтата точка на дневниот ред, Управниот одбор без дискусија, врз основа на предлозите содржани во работните материјали за седницата, едногласно донесе*

***Одлука***

***за склучување на договор за издавање на ортопедски и други помагала***

*со која се одлучи да се склучат договори со три субјекти кои издаваат ортопедски помагала.*

*и*

***Одлука***

***за склучување на анекс на договор за издавање на ортопедски и други помагала***

*со која се одлучи да се склучат анекси на договори со пет субјекти кои издаваат ортопедски помагала.*

***ТОЧКА 6 -*** *Предлог за донесување на Правилник за изменување на Правилникот за критериумите за склучување договори и за начинот на плаќање на здравствените услуги на здравствените установи кои вршат болничка здравствена заштита*

*Објаснување на предлогот даде д-р Игор Неловски, советник на директорот на Фондот. Наведе дека во Универзитетската клиника за неврохирургија, како специјализирана установа за неврохирургија на највисоко терциерно ниво, се третираат осигурени лица со најтешка клиничка слика, односно најкомплицирани случаи за кои се користат многу лекови, рендген дијагностика (компјутер и магнет), услуги од лабораторија, потрошен медицински материјал и многу работни часови. Оваа клиника е дополнително специфична бидејќи во својот состав има сопствен оддел за неврохируршка интензивна нега, каде пациентите со тешка клиничка слика на машина за вештачка вентилација остануваат со недели, па и месеци. При кодирањето на пациенти на клиниката, се добиваат ДСГ групи кои се јавуваат и во други здравствени установи (клинички и специјални болници), каде трошоците за лекување на пациентите со полесна клиничка слика не се толку високи, па нема можност со корекција на референтната цена на ДСГ групите целосно да се покријат реалните трошоците. Од друга страна Универзитетската клиника за неврохирургија со референтната цена на ДСГ групи не може да го прикаже реалниот трошок, да евидентира и до Фондот да прикаже здравствени услуги согласно договорениот годишен надоместок. Од тие причини се предлага Универзитетската клиника за неврохирургија да се вклучи во групата на здравствени установи кои добиваат терциер 2, односно ги прикажуваат услугите по ДСГ зголемени за 25%.*

*Потоа дискутираа членовите на Управниот одбор при што поставуваа прашања на кои одговори и дополнителни објаснувања даваше Игор Неловски. Се дискутираше за тоа дали усвојувањето на предлогот би донело поголеми трошоци за Фондот и дали постои можност признавањето на поголемите трошоци кои ги има Клиниката да биде преку поинаква методологија за вреднување на услугите.*

*По исцрпувањето на дискусијата, предлогот беше ставен на гласање.*

*За донесување на правилникот гласаа Дејан Николовски, Арбен Љабеништа, Љубиша Каранфиловски, Маја Ковачева и Димитар Димитриевски, Тања Дејаноска гласаше против, а**Јадранка Дабовиќ Анастасовска се воздржа од гласање.*

***Правилник***

***за изменување на Правилникот за критериумите за склучување договори и за начинот на плаќање на здравствените услуги на здравствените установи кои вршат болничка здравствена заштита***

*со кој Универзитетската клиника за неврохирургија се вклучи во групата на здравствени установи кои добиваат терциер 2, односно чии здравствени услуги за акутни болнички случаи се искажуваат по методата Дијагностичко сродни групи зголемени за 25%.*

***ТОЧКА 7 -*** *Разно*

* *Во рамките на точката разно, по иницијатива на Димитар Димитриевски а по повод податоците што на Управниот одбор му беа дадени на седницата одржана на 22 март, се поведе дискусија за операциите на катаракта, бројот на извршени операции во јавните и приватните здравствени установи и долгите рокови на чекање за добивање на таа услуга. Во дискусијата посебно се потенцира дека осигурениците, не можејќи да чекаат долго за операцијата, се принудени да плаќаат приватно од сопствени средства. Беше истакнато дека долгото чекање е неприфатливо и дека Фондот треба да преземе чекори кои би овозможиле побрзо добивање на услугата.*

*По исцрпувањето на дискусијата, Управниот одбор едногласно донесе*

***Заклучок:*** *Фондот да направи анализа на причините кои доведуваат до долго чекање за операција на катаракта, да ги разгледа можностите за нивно надминување и да подготви информација во која ќе бидат дадени предлози кои би придонеле за надминување или подобрување на состојбата.*

*За постапување по заклучокот се одреди* ***рок од 30 дена****.*

* *Понатаму под точката разно, по иницијатива на Димитар Димитриевски се дискутираше за правото на БПО според актуелната регулатива. Димитар Димитриевски наведе дека во околните земји во последните години, критериумите за остварување на тоа право значителна мерка се променети, во насока неговото остварување да се либерализира, додека кај нас правилата остануваат порестриктивни.*

*По дискусијата што следеше, Управниот одбор едногласно донесе*

***Заклучок:*** *Фондот да подготви информација за начинот на остварување, односно достапноста на правото на БПО според важечките прописи, да се подготват податоци за бројот на постапки кои се спроведени во последните години, и да се проучат и презентираат можностите за либерализирање на прописите заради овозможување на пошироко користење на правото.*

*За постапување и по овој заклучокот се одреди* ***рок од 30 дена****.*

*По донесувањето на заклучокот, дневниот ред беше исцрпен и Управниот одбор во 15.35 часот заврши со работата на Сто и шеснаесеттата седница.*

 ***Записничар, Управен одбор/Bordi drejtues***

 ***Христо Трповски Претседател/Kryetar,***

 ***Дејан Николовски***